**Алякса́ндр Валянцінавіч Па́тліс** — беларускі спявак, удзельнік музычнага гурта Новый Иерусалим.

Біяграфія
---------

Нарадзіўся 13 кастрычніка 1970 года ў Гродна. У пяцігадовым узросце прайшоў адбор у рэспубліканскую школу пры дзяржаўнай кансерваторыі ў Мінску. Аднак па сямейных абставінах застаўся ў родным горадзе. Ва ўзросце дзевяці гадоў паступіў у гарадскую музычную школу па класе баяна. У 14 год паступіў у Гродзенскую музычную вучэльню па тым самым інструменце.

У сямнаццацігадовым узросце, ужо маючы досвед выступаў на канцэртах і вяселлях, атрымаў запрашэнне стаць спеваком вядомага ў горадзе гурта «Истина».

Вайсковую службу праходзіў у Мінску, удзельнічаў у ваенным ансамблі «Алые погоны». За два гады службы ён правёў каля 200 канцэртаў. У 1991 годзе сышоў у запас у чыне малодшага сяржанта. Знаходзячыся ў войску, пачаў чытаць Біблію. Гэта моцна паўплывала на ягоны ўнутраны свет, змяніла жыццёвыя прынцыпы і стаўленне да жыцця.

2 сакавіка 1991 года ажаніўся з Таццянай Галіноўскай. У 1992 годзе ў іх нарадзілася дачка Настасся.

### Хрысціянскі перыяд творчасці

Пад канец 1991 года Аляксандр сустрэў музыкаў гурта «Catty Sark» Ігара Капылава, Вадзіма Калацэя, Аляксандра Манецкага і іншых. Праз нейкі час яны знаёмяцца з Веніямінам Брухам, Уладзімірам Сокалам і Сандэем Адэладжа. Гэтыя сустрэчы памянялі не толькі ўнутраны свет музыкаў, але і напрамак іх творчасці. Яны прымаюць рашэнне стварыць хрысціянскі гурт. Ягоны першы канцэрт пад назвай «Новый Иерусалим» адбыўся 17 мая 1992 года ў Палацы культуры тонкасуконнага камбіната Мінска. Гэты дзень лічыцца днём нараджэння гурта.

За час супрацоўніцтва з Аляксандрам Патлісам «Новый Иерусалим» запісаў 8 альбомаў. Песня «Я знаю любовь» з альбома «Ну что ты думаешь об этом?» стала лепшай песняй 1997 года ў Беларусі, а «Любовь в ладонях» (альбом «Неба осколки») стала лепшай у 2004. У складзе гурта Аляксандр адыграў больш за 1000 канцэртаў як на Беларусі, так і ў ЗША, Бельгіі, Нідэрландах, Германіі, Украіне, Расіі, Латвіі.

У 2006 годзе Аляксандр пакінуў гурт Новый Иерусалим, жадаючы заняцца сольнай кар**’**ерай. У 2016 годзе вярнуўся у калектыў.

### Сольная кар’ера

У верасні 2006 года Аляксандр пачаў уласную кар’еру, пакінуўшы гурт «Новый Иерусалим». У снежні таго ж года ягоная песня «Для тебя» увайшла ў зборнік лепшых песень Беларусі, выдадзены кампаніяй West Records. 21 мая 2008 года Аляксандр прэзентаваў свой першы сольны альбом пад назвай «Второе Дыхание». У снежні 2008 года гурт «Alex Patlis Band» прыняў удзел у адборачным туры конкурса «Еўрабачанне-2009», аднак саступіў іншым удзельнікам.

У 2011 годзе прадставіў публіцы другі сольны альбом «Читай мои мысли».

Ацэнкі
------

Віталь Артыст, франтмен «Без Билета», у 2008 годзе для «Салідарнасці» сярод заметных музыкаў вылучыў Аляксандра Патліса, якога ён паважае.

Дыскаграфія
-----------

### Новый Иерусалим

* «Бог Святой» (1993)
* «Возвращайся домой» (1995)
* «Ну что ты думаешь об этом?» (1997)
* «Новый Иерусалим» (1999)
* «The Best» (2001, англ.)
* «Неба осколки» (2002)
* «The Fragments of Heaven» (2002, англ.)
* «Время благоприятное» (2005)

### Аляксандр Патліс

* «Второе дыхание» (2008)
* «Читай мои мысли» (2011)

Зноскі
------

1. ↑  Брест : На Советской открылось новое кафе - Paragraph (руск.).  Виртуальный Брест (20 чэрвеня 2014). Архівавана з першакрыніцы 6 сакавіка 2020. Праверана 6 сакавіка 2020.
2. 1 2 3 4 5 6 7 8  Александр Патлис: Биография (руск.).  Официальный сайт Александра Патлиса. Праверана 14 ліпеня 2009.
3. ↑  История группы (руск.).  «Новы Ерусалім». Архівавана з першакрыніцы 10 красавіка 2008. Праверана 25 чэрвеня 2017.
4. ↑  Александр Патлис ушел из "Нового Иерусалима" Архівавана 6 кастрычніка 2014. / Naviny.by
5. ↑  Прогулявшись по музыкальным магазинам, мы обнаружили множество свежих белорусских CD (руск.).  KP.BY (27 чэрвеня 2008). Архівавана з першакрыніцы 14 сакавіка 2020. Праверана 14 сакавіка 2020.
6. 1 2  Александр Патлис "Второе дыхание" (руск.).  Experty.by (18 ліпеня 2008). Праверана 25 чэрвеня 2017.
7. 1 2  Александр Патлис "Читай мои мысли" (+аудио) / Experty.by
8. ↑  *Будкін, Сяргей*. Аляксандр Патліс – Читай мои мысли, 2011  (бел.).  Будзьма беларусамі! (30 чэрвеня 2011). Архівавана з першакрыніцы 4 сакавіка 2020. Праверана 4 сакавіка 2020.
9. ↑  *Шахнович, Татьяна*. Виталий Артист: «Нет шоу-бизнеса – идите в дворники» (руск.).  Салідарнасць (16 мая 2008). Архівавана з першакрыніцы 11 сакавіка 2020. Праверана 12 сакавіка 2020.

Спасылкі
--------

* Афіцыйны сайт (англ.) (руск.)

| ⛭Новы Іерусалім |
| --- |
| Склад | Ігар Сарокін ·  Аляксандр Патліс ·  Эльшад Бабаханаў ·  Аляксандр Манецкі |
| Дыскаграфія | 
Бог святой · 
Возвращайся домой · 
Ну что ты думаешь об этом? · 
Новый Иерусалим · 
The Best · 
The Best · 
Неба осколки · 
The Fragments of Heaven · 
Время благоприятное · 
Я подарю тебе · 
Линии сердца
 |